সংসদে রাহুল গাঁধীর অনুপস্থিতি নিয়ে অতীতে বিজেপি প্রশ্ন তুলত। আজ নরেন্দ্র মোদীর উদ্দেশে সেই কটাক্ষ ছুঁড়ে দিল কংগ্রেস। এ ব্যাপারে কংগ্রেসের সমালোচনার জবাব দিতে গিয়ে যেমন আজ বিদেশ মন্ত্রী সুষমা স্বরাজ বলেন, “প্রধানমন্ত্রী তো সকালেই এক বার দর্শন দিয়ে গিয়েছেন। তাতে আপনাদের বিরহ কাটেনি!” জবাবে লোকসভায় কংগ্রেসের নেতা মপান্না মল্লিকার্জুন খড়্গে বলেন, “কেন প্রধানমন্ত্রী কি ভগবান? যে দর্শন দিয়ে চলে যাবেন!” এমন বাদানুবাদ আজ এক প্রস্ত হাসাহাসির রসদ জোগাল লোকসভায়। প্রধানমন্ত্রী সম্প্রতি ব্রাজিলে ব্রিকস সম্মেলনে যোগ দিতে গিয়েছিলেন। লোকসভায় আজ দুপুরে এ বিষয়ে বিবৃতি দেওয়ার কথা ছিল বিদেশমন্ত্রী সুষমার। কিন্তু মল্লিকার্জুন প্রশ্ন করেন, প্রধানমন্ত্রী কোথায়? তাঁকে তো লোকসভায় দেখাই যায় না। সপ্তাহে অন্তত এক দিন সভায় উপস্থিত থাকুন প্রধানমন্ত্রী। তা ছাড়া প্রধানমন্ত্রীরই ব্যাখ্যা করা উচিত ব্রিকস সম্মেলনে কী হল? জবাবে সুষমা বলেন, “প্রধানমন্ত্রী থাকা কালে মনমোহন সিংহও ব্রিকস সফর সেরে দেশে ফিরে সংসদে বিবৃতি দেননি। রইল বাকি সংসদে প্রধানমন্ত্রীর উপস্থিতির প্রশ্ন। সকালেই তিনি এক বার লোকসভায় দর্শন দিয়ে গিয়েছেন।” পরে প্রধানমন্ত্রীর সচিবালয়ের তরফে বলা হয়, নরেন্দ্র মোদী যথাসম্ভব সভায় উপস্থিত থাকার চেষ্টা করেন। কিন্তু বাজেট অধিবেশন থাকাকালীন বিদেশ সফরে যেতে হওয়ায় তিনি অনুপস্থিত ছিলেন। তা ছাড়া রোজই কিছু না কিছু বৈঠক থাকেই তাঁর সচিবালয়ে। যেমন আজও বিশ্বব্যাঙ্কের প্রেসিডেন্ট জিম ওং কিমের সঙ্গে বৈঠক ছিল তাঁর।